SL Uradni list Evropske unije L 87/152

DELEGIRANA UREDBA KOMISIJE (EU) 2017/575

z dne 8. junija 2016

o dopolnitvi Direktive 2014/65/EU Evropskega parlamenta in Sveta o trgih finančnih instrumentov v zvezi z regulativnimi tehničnimi standardi za podatke, ki jih morajo mesta izvrševanja objaviti o kakovosti izvrševanja poslov

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2014/65/EU Evropskega parlamenta in Sveta z dne 15. maja 2014 o trgih finančnih instrumentov ter spremembi Direktive 2002/92/ES in Direktive 2011/61/EU (1) in zlasti točke (a) prvega pododstavka člena 27(10) Direktive;

ob upoštevanju naslednjega:

(1) Da bi javnosti in investicijskim podjetjem zagotovili ustrezne podatke o kakovosti izvrševanja ter jim tako pomagali določiti najboljši način izvrševanja naročil strank, je treba določiti posebno vsebino, obliko in pogostost objavljanja podatkov, povezanih s kakovostjo izvrševanja finančnih instrumentov, za katere velja obveznost trgovanja iz členov 23 in 28 Uredbe (EU) št. 600/2014 Evropskega parlamenta in Sveta (2), ki jih morajo objaviti mesta trgovanja in sistematični internalizatorji. Določiti je treba tudi posebno vsebino, obliko in pogostost objavljanja podatkov, povezanih s kakovostjo izvrševanja drugih finančnih instrumentov, za katere obveznost trgovanja ne velja in o katerih morajo podatke objaviti mesta izvrševanja. V zvezi s tem bi bilo treba ustrezno upoštevati vrsto mesta izvrševanja in vrsto zadevnega finančnega instrumenta.

(2) Da bi celovito ocenili obseg kakovosti izvrševanja poslov, ki potekajo v Uniji, je primerno, da mesta izvrševanja, ki jih lahko investicijska podjetja izberejo za izvršitev naročil strank, izpolnjujejo zahteve o podatkih, ki jih morajo mesta izvrševanja predložiti v skladu s to uredbo. Zato bi morala navedena mesta izvrševanja vključevati regulirane trge, večstranske sisteme trgovanja, organizirane sisteme trgovanja, sistematične internalizatorje, vzdrževalce trga in druge ponudnike likvidnosti.

(3) Zaradi različnih vrst mest izvrševanja in finančnih instrumentov bi se morala vsebina poročila razlikovati glede na več dejavnikov. Primerno je razlikovati med količino in naravo sporočenih podatkov glede na sisteme trgovanja, načine trgovanja in trgovalne platforme, da se zagotovi ustrezen kontekst za pridobljeno kakovost izvrševanja.

(4) Da bi se izognili neprimernim primerjavam med mesti izvrševanja in zagotovili ustreznost zbranih podatkov, bi morala mesta izvrševanja predložiti ločena poročila za segmente, ki upravljajo različne knjige naročil ali ki so drugače urejeni ali uporabljajo različne identifikatorje segmentov trga.

(5) Da bi zagotovili točno sliko kakovosti izvrševanja, do katere je dejansko prišlo, mesta trgovanja med izvršenimi naročili ne bi smela objaviti tistih, ki so bila izvršena izven organiziranega trga in sporočena na mesto trgovanja.

(6) Kadar vzdrževalci trga in drugi ponudniki likvidnosti poročajo kot mesta izvršitve za finančne instrumente, za katere ne velja obveznost trgovanja, bi morali podatke o izvršenih naročilih ali ponujeni ceni za svoje stranke objaviti le, kadar so naročila ponujena ali izvršena izven organiziranega trga ali izvršena v skladu s členoma 4 in 9 Uredbe (EU) št. 600/2014, pri čemer so izvzeta naročila, ki so v sistemu za upravljanje naročil mesta trgovanja do njihovega razkritja.

(7) Primerno je upoštevati, da bi morala biti med druge ponudnike likvidnosti vključena podjetja, ki so pripravljena poslovati za svoj račun in ki ponujajo likvidnost v okviru svojega običajnega poslovanja, ne glede na to, ali imajo sklenjene formalne dogovore ali ne in ali se zavežejo k stalnemu zagotavljanju likvidnosti.

(8) Da bi zagotovili popolno preglednost kakovosti izvrševanja za posle glede cene, je primerno, da bi podatki, ki se predložijo v zvezi s ceno, izključevali vse provizije ali natečene obresti, kjer je primerno.

(9) Pri določanju ustreznih podatkov za ocenjevanje kakovosti cen bi se morali zahtevati podatki o dnevnih povprečnih ravneh in podatki v točki v času. To bo udeležencem zagotovilo ustrezen kontekst in bolj celovito sliko pri analizi pridobljene kakovosti izvrševanja. Da bi omogočili primerjavo cen finančnih instrumentov, je treba določiti tudi kodo valute vsakega sporočenega posla.

(10) Da bi zagotovili regulativno skladnost, ni primerno zahtevati, da mesta trgovanja predložijo podatke o poslih, za katere v trenutku objave velja odložitev objave v skladu z zahtevami o preglednosti po trgovanju. Primerno je, da so sistematični internalizatorji, vzdrževalci trga in drugi ponudniki likvidnosti izvzeti iz objave podatkov o poslih v točki v času za vse posle, ki so večji od standardnega tržnega obsega ali večji od obsega, ki je značilen za finančni instrument, da bi se izognili temu, da bi navedena mesta izpostavili nepotrebnemu tveganju razkritja poslovno občutljivih podatkov, kar bi lahko oviralo njihovo sposobnost varovanja pred tveganji in zagotavljanja likvidnosti. Za delnice, investicijske sklade, s katerimi se trguje na borzi, in certifikate, za katere se šteje, da so nelikvidni v skladu z Uredbo (EU) št. 600/2014, je prag standardne tržne velikosti, ki se uporabi, minimalni razpoložljivi standardni tržni obseg za vrsto posameznega finančnega instrumenta. Za preprečevanje nejasnosti je primerno pojasniti, da ima sklicevanje na „velik tržni obseg“ in „obseg, ki je značilen za finančni inštrument“, enak pomen, kot je določen v zahtevah o preglednosti po trgovanju.

(11) Pomembno je, da so pri izvršitvi naročila prek danega mesta popolnoma pregledni vsi zaračunani stroški. Treba je določiti vse stroške izvršitve naročila stranke, ki so relevantni pri uporabi določenega mesta in ki jih stranka plača posredno ali neposredno. Navedeni stroški bi morali vključevati pristojbine za izvršitev, vključno s pristojbinami za oddajo, spremembo ali preklic naročil ali umik ponudb, ter vse pristojbine, povezane z dostopom do tržnih podatkov ali uporabo terminalov. Zadevni stroški lahko vključujejo tudi stroške za kliring ali poravnavo ali druge pristojbine, plačane tretjim osebam, ki so udeležene pri izvršitvi naročila, če so del storitev, ki jih zagotavlja mesto izvršitve. Podatki o stroških bi morali vključevati tudi davke ali dajatve, ki jih mesto neposredno zaračunava ali ki nastanejo v imenu članov ali uporabnikov mesta izvrševanja ali stranke, na katero se sklicuje naročilo.

(12) Verjetnost izvrševanja navaja verjetnost izvršitve posamezne vrste naročila in temelji na podatkih o obsegu trgovanja s posameznim instrumentom ali drugih značilnostih naročil in poslov. Podatki o verjetnosti izvrševanja bi morali omogočati izračun metrike, kot je relativna velikost trga s posameznim finančnim instrumentom ali razredom finančnih instrumentov na mestu. Verjetnost izvršitve bi morala biti ocenjena tudi na podlagi podatkov o neuspelih poslih ali preklicanih oziroma spremenjenih naročilih.

(13) Hitrost izvrševanja ima lahko različen pomen pri različnih vrstah mest izvrševanja, saj se merjenje hitrosti razlikuje glede na sisteme trgovanja in trgovalne platforme. Pri trgovalnem sistemu za avtomatsko povezovanje naročil bi morala biti hitrost izvrševanja izražena v milisekundah, pri drugih sistemih trgovanja pa je ustrezna uporaba večjih časovnih enot. Primerno je izključiti tudi zamik povezave posameznega udeleženca z mestom izvrševanja, saj mesto izvrševanja tega ne more nadzorovati.

(14) Za primerjavo kakovosti izvrševanja različno velikih naročil bi morali od mest izvrševanja zahtevati, da o poslih poročajo v več razponih velikosti. Prag za navedene razpone velikosti bi moral biti odvisen od vrste finančnega instrumenta in njegove likvidnosti, da bi zagotovili, da predstavljajo primeren vzorec izvršitev v obsegu, ki je značilen za ta instrument.

(15) Pomembno je, da mesta izvršitve zbirajo podatke med svojimi običajnimi urami poslovanja. Poročanje bi se zato moralo izvesti brezplačno, v strojno berljivi elektronski obliki prek spletne strani, ki bi javnosti omogočala prenos, iskanje, razvrščanje in analizo vseh predloženih podatkov.

(16) Poročila mest izvrševanja bi morali dopolnjevati rezultati ponudnikov stalnih informacij, ki jih vzpostavlja Direktiva 2014/65/EU, da bi tako zagotovili razvoj naprednih ukrepov za kakovost izvrševanja.

(17) Zaradi doslednosti in za zagotavljanje nemotenega delovanja finančnih trgov je nujno, da se določbe iz te uredbe ter določbe iz Direktive 2014/65/EU in Uredbe (EU) št. 600/2014 uporabljajo od istega datuma.

(18) Ta uredba temelji na osnutkih regulativnih tehničnih standardov, ki jih je Komisiji predložil Evropski organ za vrednostne papirje in trge (ESMA).

(19) ESMA je o osnutkih regulativnih tehničnih standardov, na katerih temelji ta uredba, opravila javna posvetovanja, analizirala morebitne z njimi povezane stroške in koristi ter zaprosila za mnenje interesno skupino za vrednostne papirje in trge, ustanovljeno v skladu s členom 37 Uredbe (EU) št. 1095/2010 Evropskega parlamenta in Sveta (3) –

SPREJELA NASLEDNJO UREDBO:

Člen 1

Predmet urejanja

Ta uredba določa vsebino, obliko in pogostost objavljanja podatkov, povezanih s kakovostjo izvrševanja poslov, ki jih morajo objavljati mesta izvrševanja. Uporablja se za mesta trgovanja, sistematične internalizatorje, vzdrževalce trga ali druge ponudnike likvidnosti.

Člen 2

Opredelitev pojmov

V tej uredbi se uporabljajo naslednje opredelitve pojmov:

(a) „sistem trgovanja“ pomeni način, na katerega mesto izvrševanja izvršuje naročila, kot so sistem za avtomatsko povezovanje naročil, neprekinjeni sistem na podlagi ponudb, sistem zahtevkov za ponudbe, sistem na podlagi rednih dražb ali kateri koli hibridni sistem, ki spada v dve ali več navedenih kategorij ali v sistem, pri katerem je postopek določanja cen drugačen od tistega, ki se uporablja v zgoraj navedenih vrstah sistemov;

(b) „obseg, ki je značilen za finančni instrument“ pomeni obseg, ki je značilen za obveznico, strukturirani finančni produkt, pravico do emisije ali izvedeni finančni instrument, s katerim se trguje na mestu trgovanja, za katerega ne obstaja likvidni trg, pri čemer za posle s temi instrumenti velja odlog objave v skladu s členom 11 Uredbe (EU) št. 600/2014;

(c) „velik tržni obseg“ pomeni veliko naročilo v skladu s členoma 7 in 11 Uredbe (EU) št. 600/2014;

(d) „neuspel posel“ pomeni posel, ki ga je mesto izvrševanja razveljavilo;

(e) „cenovni multiplikator“ pomeni število enot osnovnega instrumenta, ki ga predstavlja ena pogodba na izvedene finančne instrumente;

(f) „oznaka o ceni“ pomeni navedbo, ali je cena posla izražena v denarni vrednosti, v odstotkih ali v obliki donosa;

(g) „oznaka o količini“ pomeni navedbo, ali je količina posla izražena s številom enot, v nominalni vrednosti ali v denarni vrednosti;

(h) „način poravnave“ pomeni navedbo, ali se finančni instrument poravna fizično ali z gotovino, vključno s primeri, v katerih lahko nasprotna stranka izbira ali kadar ga določi tretja oseba;

(i) „način trgovanja“ pomeni načrtovano začetno ali zaključno dražbo ali dražbo med dnevom, nenačrtovano dražbo, trgovanje ob zaključku poslovanja, trgovanje zunaj glavnega trgovalnega dneva ali poročanje o trgovanju;

(j) „trgovalna platforma“ pomeni vrsto platforme, ki jo upravlja mesto izvrševanja: elektronska, glasovna ali na borznem parketu;

(k) „globina knjige naročil“ pomeni vso razpoložljivo likvidnost, izraženo kot zmnožek cene in obsega vseh nakupnih in prodajnih ponudb za določeno število zvišanj cene s srednje cene najboljšega povpraševanja in ponudbe;

(l) „povprečni dejanski razpon“ pomeni povprečje dvakratne razlike med dejansko izvršilno ceno v primerjavi s srednjo vrednostjo najboljše nakupne in prodajne cene v trenutku prejema za tržna naročila ali tržna naročila z omejitvijo;

(m) „povprečna hitrost izvršitve za nespremenjena pasivna naročila po najboljši nakupni in prodajni ceni“ pomeni povprečni čas, ki preteče med naročilom z omejitvijo, ki se ujema z najboljšo nakupno in prodajno ceno, ki jo prejme mesto izvrševanja, in izvršitvijo tega naročila;

(n) „agresivno naročilo“ pomeni naročilo, vneseno v knjigo naročilo, ki je pobralo likvidnost;

(o) „pasivno naročilo“ pomeni naročilo, vneseno v knjigo naročil, ki je zagotovilo likvidnost;

(p) „naročilo takoj ali prekliči“ pomeni naročilo, ki se izvrši ob vnosu v knjigo naročil, pri katerem pa se preostala neizvršena količina odstrani iz knjige naročil;

(q) „naročilo izvrši ali prekliči“ pomeni naročilo, ki se izvrši ob vnosu v knjigo naročil, če se lahko izvrši celotna količina. Če se naročilo lahko izvrši le delno, se samodejno zavrne in se ne izvrši.

Člen 3

Objava podatkov o mestu izvrševanja in finančnem instrumentu

1. Mesta trgovanja in sistematični internalizatorji objavijo za vsak segment trga, ki ga upravljajo, in za vsak finančni instrument, za katerega velja obveznost trgovanja iz členov 23 in 28 Uredbe (EU) št. 600/2014, podatke o vrsti mesta izvrševanja v skladu s tretjim pododstavkom.

Mesta izvrševanja objavijo za vsak segment trga, ki ga upravljajo, in za vsak finančni instrument, za katerega ne velja obveznost trgovanja iz členov 23 in 28 Uredbe (EU) št. 600/2014, podatke o vrsti mesta izvrševanja v skladu s tretjim pododstavkom.

Objavijo se naslednji podatki v obliki, ki je navedena v preglednici 1 Priloge:

(i) ime in identifikator mesta izvrševanja;

(ii) država, v kateri je pristojni organ;

(iii) ime segmenta trga in identifikator segmenta trga;

(iv) datum trgovalnega dneva;

(v) narava, število in povprečno trajanje vsakega izpada v običajnem obdobju trgovanja na mestu, ki je prekinil trgovanje z vsemi instrumenti, ki so na voljo za trgovanje na mestu na datum trgovalnega dneva;

(vi) narava, število in povprečno trajanje vseh načrtovanih dražb v običajnem obdobju trgovanja na mestu na datum trgovalnega dneva;

(vii) število neuspelih poslov na datum trgovalnega dneva;

(viii) vrednost neuspelih poslov, izražena kot odstotek skupne vrednosti poslov, izvršenih na datum trgovalnega dneva.

2. Mesta trgovanja in sistematični internalizatorji objavijo za vsak segment trga, ki ga upravljajo, in za vsak finančni instrument, za katerega velja obveznost trgovanja iz členov 23 in 28 Uredbe (EU) št. 600/2014, podatke o vrsti finančnega instrumenta v skladu s tretjim pododstavkom.

Mesta izvrševanja objavijo za vsak segment trga, ki ga upravljajo, in za vsak finančni instrument, za katerega ne velja obveznost trgovanja iz členov 23 in 28 Uredbe (EU) št. 600/2014, podatke o vrsti finančnega instrumenta v skladu s tretjim pododstavkom tega odstavka.

Objavijo se naslednji podatki v obliki, ki je navedena v preglednici 2 Priloge:

(a) za finančne instrumente, ki imajo identifikatorje, kot je določeno v preglednici 2 Priloge: (i) ime in identifikator finančnega instrumenta; (ii) razvrstitev instrumenta; (iii) valuta;

(b) za finančne instrumente, ki nimajo identifikatorjev, kot je določeno v preglednici 2 Priloge: (i) ime in pisni opis instrumenta, vključno z valuto osnovnega instrumenta, cenovnim multiplikatorjem, oznako o ceni, oznako o količini in načinom poravnave; (ii) razvrstitev instrumenta; (iii) valuta.

Člen 4

Cena

Mesta trgovanja in sistematični internalizatorji objavijo za vsak segment trga, ki ga upravljajo, in za vsak finančni instrument, za katerega velja obveznost trgovanja iz členov 23 in 28 Uredbe (EU) št. 600/2014, podatke o ceni za vsak trgovalni dan, na katerega so bila izvršena naročila za finančni instrument, v skladu s tretjim in četrtim odstavkom tega člena.

Mesta izvrševanja objavijo za vsak segment trga, ki ga upravljajo, in za vsak finančni instrument, za katerega ne velja obveznost trgovanja iz členov 23 in 28 Uredbe (EU) št. 600/2014, podatke o ceni za vsak trgovalni dan, na katerega so bila izvršena naročila za finančni instrument, v skladu s tretjim in četrtim odstavkom tega člena.

Objavijo se naslednji podatki:

(a) podatki med dnevom: (i) za mesta trgovanja: enostavna povprečna cena vseh poslov, ki se izvršijo v prvih dveh minutah po vsakem referenčnem času 9:30:00, 11:30:00, 13:30:00 in 15:30:00 UTC, na ta datum in za vsak razpon velikosti iz člena 9; (ii) za sistematične internalizatorje, vzdrževalce trga in druge ponudnike likvidnosti: enostavna povprečna cena vseh poslov, ki se izvršijo v prvih dveh minutah po vsakem referenčnem času 9:30:00, 11:30:00, 13:30:00 in 15:30:00 UTC, na ta datum in za razpon velikosti 1 iz člena 9; (iii) skupna vrednost poslov, izvedenih v dveminutnem obdobju iz točk (i) in (ii); (iv) za mesta trgovanja: če v prvih dveh minutah relevantnih časovnih obdobij iz točke (i) ni izvedenih poslov, cena prvega posla, izvršenega v vsakem razponu velikosti iz člena 9, če se je izvedel, po vsakem od referenčnih časov iz točke (i) na ta datum; (v) za sistematične internalizatorje, vzdrževalce trga in druge ponudnike likvidnosti: če v prvih dveh minutah relevantnih časovnih obdobij iz točke (ii) ni izvedenih poslov, cena prvega posla, izvršenega v velikostni skupini 1 iz člena 9, če se je izvedel, po vsakem od referenčnih časov iz točke (ii) na ta datum; (vi) čas izvršitve za vsak posel iz točk (iv) in (v); (vii) velikost posla v smislu vrednosti za vsak izvršen posel iz točk (iv) in (v); (viii) sistem trgovanja in način trgovanja, po katerem so se izvršili posli iz točk (iv) in (v); (ix) trgovalna platforma, na kateri so se izvršili posli iz točk (iv) in (v); (x) najboljša nakupna ali prodajna cena ali primerna referenčna cena v času izvršitve za vsak izvršen posel iz točk (iv) in (v). Podatki med dnevom se objavijo v obliki, ki je navedena v preglednici 3 Priloge:

(b) dnevni podatki: (i) enostavna povprečna cena posla in povprečna cena posla, tehtana glede na obseg poslov, če se je izvedel več kot en posel; (ii) najvišja izvršena cena, če sta se izvedla več kot dva posla; (iii) najnižja izvršena cena, če sta se izvedla več kot dva posla.

Dnevni podatki se objavijo v obliki, ki je navedena v preglednici 4 Priloge.

Člen 5

Stroški

Mesta trgovanja in sistematični internalizatorji objavijo za vsak segment trga, ki ga upravljajo, in za vsak finančni instrument, za katerega velja obveznost trgovanja iz členov 23 in 28 Uredbe (EU) št. 600/2014, podatke v zvezi s stroški, ki jih mesto trgovanja zaračuna vsem članom ali uporabnikom mesta v skladu s tretjim odstavkom tega člena.

Mesta izvrševanja objavijo za vsak segment trga, ki ga upravljajo, in za vsak finančni instrument, za katerega ne velja obveznost trgovanja iz členov 23 in 28 Uredbe (EU) št. 600/2014, podatke v zvezi s stroški, ki jih mesta izvrševanja zaračunajo vsem članom ali uporabnikom mesta v skladu s tretjim odstavkom tega člena.

Objavijo se naslednji podatki v obliki, ki je navedena v preglednici 5 Priloge:

(a) opis narave in ravni vseh elementov stroškov, ki jih zaračuna mesto izvrševanja, preden se odbijejo rabati ali popusti, in informacije o tem, kako se navedeni stroški razlikujejo glede na vključenega uporabnika ali finančni instrument, ter ustrezne zneske razlik. Elementi stroškov vključujejo: (i) pristojbine za izvršitev; (ii) pristojbine za oddajo, spremembo ali preklic naročila ali umik ponudbe; (iii) pristojbine, povezane z dostopom do tržnih podatkov in uporabo terminalov; (iv) vse stroške za kliring in poravnavo ter vse druge pristojbine, plačane tretjim osebam, ki so udeležene pri izvršitvi naročila;

(b) opis narave in ravni vseh rabatov, popustov ali drugih plačil, ponujenih uporabnikom mesta izvrševanja, vključno z informacijami o tem, kako se navedeni rabati, popusti ali druga plačila razlikujejo glede na vključenega uporabnika ali finančni inštrument ter zneske razlik;

(c) opis narave in zneska vseh nedenarnih koristi, ponujenih uporabnikom mesta izvrševanja, vključno z informacijami o tem, kako se navedene nedenarne koristi razlikujejo glede na vključenega uporabnika ali finančni inštrument ter vrednost, za katero se razlikujejo;

(d) opis narave in ravni vseh davkov ali dajatev, ki jih mesto izvrševanja zaračuna ali ki nastanejo v imenu članov ali uporabnikov mesta;

(e) povezava do spletišča mesta ali drugega vira, kjer so na voljo dodatni podatki o stroških;

(f) skupna vrednost vseh rabatov, popustov, nedenarnih koristi ali drugih plačil iz točk (b) in (c), izražena kot odstotek skupne vrednosti trgovanja v obdobju poročanja;

(g) skupna vrednost vseh stroškov iz točke (a) brez skupne vrednosti rabatov in popustov, nedenarnih koristi ali drugih plačil iz točk (b) in (c), izražena kot odstotek skupne vrednosti trgovanja v obdobju poročanja.

Člen 6

Verjetnost izvršitve

Mesta trgovanja in sistematični internalizatorji objavijo za vsak segment trga, ki ga upravljajo, in za vsak finančni instrument, za katerega velja obveznost trgovanja iz členov 23 in 28 Uredbe (EU) št. 600/2014, podatke v zvezi z verjetnostjo izvršitve za vsak trgovalni dan v skladu s tretjim odstavkom tega člena.

Mesta izvrševanja objavijo za vsak segment trga, ki ga upravljajo, in za vsak finančni instrument, za katerega ne velja obveznost trgovanja iz členov 23 in 28 Uredbe (EU) št. 600/2014, podatke v zvezi z verjetnostjo izvršitve za vsak trgovalni dan v skladu s tretjim odstavkom tega člena.

Objavijo se naslednji podatki v obliki, ki je navedena v preglednici 6 Priloge:

(a) število prejetih naročil ali zahtevkov za ponudbe;

(b) število in vrednost izvršenih poslov, če se je izvedel več kot en posel;

(c) število prejetih naročil ali zahtevkov za ponudbe, ki so bili preklicani ali umaknjeni, brez pasivnih naročil, ki po navodilih potečejo ali se prekličejo konec dneva;

(d) število prejetih naročil ali zahtevkov za ponudbe, ki so se na ta datum spremenili;

(e) mediana velikosti poslov na ta datum, če se je izvedel več kot en posel;

(f) mediana velikosti vseh naročil ali zahtevkov za ponudbe na ta datum, če je bilo prejeto več kot eno naročilo ali zahtevek za ponudbe;

(g) število imenovanih vzdrževalcev trga.

Člen 7

Dodatni podatki za mesta izvrševanja s sistemom za avtomatsko povezovanje naročil in neprekinjenim sistemom na podlagi ponudb

1. Mesta trgovanja in sistematični internalizatorji, ki poslujejo v okviru sistema za avtomatsko povezovanje naročil, neprekinjenega sistema na podlagi ponudb ali druge vrste sistema trgovanja, za katerega so na voljo navedeni podatki, objavijo za vsak segment trga, ki ga upravljajo, in vsak finančni instrument, za katerega velja obveznost trgovanja iz členov 23 in 28 Uredbe (EU) št. 600/2014, dodatne podatke ob vsakem referenčnem času iz točk (i) in (ii) člena 4(a) za vsak trgovalni dan v skladu s tretjim pododstavkom tega odstavka.

Mesta izvrševanja, ki poslujejo v okviru sistema za avtomatsko povezovanje naročil, neprekinjenega sistema na podlagi ponudb ali druge vrste sistema trgovanja, za katerega so na voljo navedeni podatki, objavijo za vsak segment trga, ki ga upravljajo, in vsak finančni instrument, za katerega ne velja obveznost trgovanja iz členov 23 in 28 Uredbe (EU) št. 600/2014, dodatne podatke ob vsakem referenčnem času iz točk (i) in (ii) člena 4(a) za vsak trgovalni dan v skladu s tretjim pododstavkom tega odstavka.

Objavijo se naslednji podatki v obliki, ki je navedena v preglednici 7 Priloge:

(i) najboljša nakupna in prodajna cena ter ustrezni obsegi;

(ii) globina knjige naročil pri treh zvišanjih cene.

2. Mesta trgovanja in sistematični internalizatorji, ki poslujejo v okviru sistema za avtomatsko povezovanje naročil, neprekinjenega sistema na podlagi ponudb ali druge vrste sistema trgovanja, za katerega so na voljo navedeni podatki, objavijo za vsak segment trga, ki ga upravljajo, in vsak finančni instrument, za katerega velja obveznost trgovanja iz členov 23 in 28 Uredbe (EU) št. 600/2014, dodatne podatke za vsak trgovalni dan v skladu s tretjim pododstavkom tega odstavka.

Mesta izvrševanja, ki poslujejo v okviru sistema za avtomatsko povezovanje naročil, neprekinjenega sistema na podlagi ponudb ali druge vrste sistema trgovanja, za katerega so na voljo navedeni podatki, objavijo za vsak segment trga, ki ga upravljajo, in vsak finančni instrument, za katerega ne velja obveznost trgovanja iz členov 23 in 28 Uredbe (EU) št. 600/2014, dodatne podatke za vsak trgovalni dan v skladu s tretjim pododstavkom tega odstavka.

Objavijo se naslednji podatki v obliki, ki je navedena v preglednici 8 Priloge:

(a) povprečni dejanski razpon;

(b) povprečni obseg poslov po najboljši nakupni in prodajni ceni;

(c) povprečni razpon po najboljši nakupni in prodajni ceni;

(d) število preklicev po najboljši nakupni in prodajni ceni;

(e) število sprememb po najboljši nakupni in prodajni ceni;

(f) povprečna globina knjige naročil pri treh zvišanjih cene;

(g) povprečni čas in mediana časa, ki je pretekel med sprejetjem agresivnega naročila ali ponudbe, ki jo je prejelo mesto izvrševanja, in nadaljnjo izvršitvijo v celoti ali delno;

(h) povprečna hitrost izvršitve za nespremenjena pasivna naročila po najboljši nakupni in prodajni ceni;

(i) število neuspelih naročil „izpolni ali prekliči“;

(j) število naročil „takoj ali prekliči“, ki niso bila izpolnjena;

(k) število in obseg poslov, izvršenih na mestu trgovanja, z velikim tržnim obsegom v skladu s členom 4 ali 9 Uredbe (EU) št. 600/2014;

(l) število in vrednost poslov, izvršenih na mestu trgovanja v skladu s členom 4 ali 9 Uredbe (EU) št. 600/2014, vendar brez naročil, ki so v sistemu za upravljanje naročil mesta trgovanja do njihovega razkritja in niso vključena v točko (k);

(m) število in povprečno trajanje prekinitev trgovanja, ki so posledica nestanovitne dražbe ali sistema prekinitve trgovanja, do katerih je prišlo med običajnim obdobjem trgovanja mesta;

(n) narava, število in povprečno trajanje vsake začasne prekinitve trgovanja, do katere je prišlo zaradi odločitve mesta v običajnem obdobju trgovanja mesta, razen tistih, ki se poročajo v skladu s členom 3(1)(v).

3. Mesta trgovanja in sistematični internalizatorji, ki v celoti ali delno poslujejo v okviru neprekinjenega sistema na podlagi ponudb, objavijo za vsak segment trga, ki ga upravljajo, in vsak finančni instrument, za katerega velja obveznost trgovanja iz členov 23 in 28 Uredbe (EU) št. 600/2014, dodatne podatke v skladu s tretjim pododstavkom tega odstavka.

Mesta izvrševanja, ki v celoti ali delno poslujejo v okviru neprekinjenega sistema na podlagi ponudb, objavijo za vsak segment trga, ki ga upravljajo, in za vsak finančni instrument, za katerega ne velja obveznost trgovanja iz členov 23 in 28 Uredbe (EU) št. 600/2014, dodatne podatke v skladu s tretjim pododstavkom tega odstavka.

Objavijo se naslednji podatki v obliki, ki je navedena v preglednici 8 Priloge:

(a) število in povprečno trajanje obdobij v običajnem obdobju trgovanja mesta, ki trajajo več kot 15 minut in v katerih ni bilo povpraševanja ali ponudb, za vsak trgovalni dan;

(b) povprečna prisotnost ponudb, izražena kot odstotek običajnega obdobja trgovanja mesta na ta dan.

Člen 8

Dodatni podatki za mesta izvršitve s sistemom zahtevkov za ponudbe

Mesta trgovanja in sistematični internalizatorji, ki poslujejo v okviru sistema zahtevkov za ponudbe ali katere koli druge vrste sistema trgovanja, za katerega so na voljo navedeni podatki, objavijo za vsak segment trga, ki ga upravljajo, in za vsak finančni instrument, za katerega velja obveznost trgovanja iz členov 23 in 28 Uredbe (EU) št. 600/2014, dodatne podatke za vsak trgovalni dan v skladu s tretjim odstavkom tega člena.

Mesta izvrševanja, ki poslujejo v okviru sistema zahtevkov za ponudbe ali katere koli druge vrste sistema trgovanja, za katerega so na voljo navedeni podatki, objavijo za vsak segment trga, ki ga upravljajo, in za vsak finančni instrument, za katerega ne velja obveznost trgovanja iz členov 23 in 28 Uredbe (EU) št. 600/2014, dodatne podatke za vsak trgovalni dan v skladu s tretjim odstavkom tega člena.

Objavijo se naslednji podatki v obliki, ki je navedena v preglednici 9 Priloge:

(a) povprečni čas in mediana časa, ki je pretekel od sprejetja ponudbe do izvršitve, za vse posle s finančnim instrumentom, in

(b) povprečni čas in mediana časa, ki je pretekel od zahtevka za ponudbo do zagotovitve vseh ustreznih ponudb, za vse ponudbe v zvezi s finančnim instrumentom.

Člen 9

Določitev razponov poročanja

Mesta izvrševanja sporočijo vse izvršene posle iz člena 4 za naslednje razpone velikosti:

(a) za vse finančne instrumente, razen instrumentov denarnega trga: (i) razpon velikosti 1: več kot 0 EUR in manj ali enako kot standardni tržni obseg ali obseg, ki je značilen za finančni instrument; (ii) razpon velikosti 2: več kot standardni tržni obseg ali obseg, ki je značilen za finančni instrument, in manj ali enako kot velik tržni obseg; (iii) razpon velikosti 3: več kot velik tržni obseg.

(b) za nelikvidne delnice, sklade, s katerimi se trguje na borzi, ali certifikate: (i) razpon velikosti 1: več kot 0 EUR in manj ali enako kot najmanjši razpoložljiv standardni tržni obseg za navedeno vrsto instrumenta; (ii) razpon velikosti 2: več kot najmanjši razpoložljiv standardni tržni obseg za navedeno vrsto instrumenta in manj kot velik tržni obseg; (iii) razpon velikosti 3: več kot velik tržni obseg.

(c) za instrumente denarnega trga: (i) razpon velikosti 1: več kot 0 EUR in manj ali enako kot 10 milijonov EUR; (ii) razpon velikosti 2: več kot 10 milijonov EUR in manj ali enako kot 50 milijonov EUR; (iii) razpon velikosti 3: več kot 50 milijonov EUR.

Člen 10

Oblika objave

Mesta izvršitve za vsak trgovalni dan objavijo podatke v skladu s predlogami iz Priloge, in sicer v strojno berljivi elektronski obliki, ki je javnosti na voljo za prenos.

Člen 11

Pogostost objave podatkov

Mesta izvršitve podatke objavljajo četrtletno in najpozneje tri mesece po koncu vsakega četrtletja, in sicer:

(a) do 30. junija podatke za obdobje od 1. januarja do 31. marca;

(b) do 30. septembra podatke za obdobje od 1. aprila do 30. junija;

(c) do 31. decembra podatke za obdobje od 1. julija do 30. septembra;

(d) do 31. marca podatke za obdobje od 1. oktobra do 31. decembra.

Člen 12

Začetek veljavnosti in uporaba

Ta uredba začne veljati dvajseti dan po objavi v Uradnem listu Evropske unije.

Uporablja se od 3. januarja 2018.

Ta uredba je v celoti zavezujoča in se neposredno uporablja v vseh državah članicah. V Bruslju, 8. junija 2016 Za Komisijo Predsednik Jean-Claude JUNCKER

(1) UL L 173, 12.6.2014, str. 349.

(2) Uredba (EU) št. 600/2014 Evropskega parlamenta in Sveta z dne 15. maja 2014 o trgih finančnih instrumentov in spremembi Uredbe (EU) št. 648/2012 (UL L 173, 12.6.2014, str. 84).

(3) Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).